News Update: ฮอนด้าเปิดตลาด จยย. ไฟฟ้า รุ่น “Benly e” พร้อมขายไทยปีนี้ ขอรัฐช่วยส่วนลด คันละ 18,000 บาท - FINNOMENA
ฮอนด้าเตรียมขายรถจักรยานยนต์ไฟฟ้าโมเดลแรก “Benly e” ในปีนี้ พร้อมเซ็น MOU กับรัฐบาลรับส่วนลดคันละ 18,000 บาท
18 ส.ค. 2565

ฮอนด้าเตรียมขายรถจักรยานยนต์ไฟฟ้าโมเดลแรก “Benly e” ในปีนี้ พร้อมเซ็น MOU กับรัฐบาลรับส่วนลดคันละ 18,000 บาท
ผู้จัดการออนไลน์รายงานว่า ไทยฮอนด้าพร้อมลุยธุรกิจรถจักรยานยนต์ไฟฟ้า และกำลังอยู่ระหว่างดำเนินการเซ็น MOU กับรัฐบาลเพื่อรับการสนับสนุนในการจำหน่ายรถจักรยานยนต์ไฟฟ้า ซึ่งจะได้รับส่วนลด 18,000 บาทต่อคัน
โดยรุ่นแรก Benly e จะเป็นการนำเข้าชิ้นส่วนมาประกอบภายในประเทศช่วงไตรมาส 4 ของปีนี้ ะสำหรับช่วงแรกของการจำหน่ายคาดว่าจะเป็นแบบองค์กรต่อองค์กร (BtoB) ก่อน ซึ่งก่อนหน้านี้ได้มีการทำโครงการนำร่องให้เช่าใช้งาน เช่น การส่งมอบให้กลุ่ม โออาร์ นำไปให้ไปรษณีย์ไทยได้ทดลองใช้ก่อนแล้ว
นายชิเกโตะ คิมูระ ประธานกรรมการบริหาร บริษัท ไทยฮอนด้า จำกัด กล่าวว่า รัฐบาลตั้งเป้าหมายยอดจดทะเบียนจักรยานยนต์ไฟฟ้าปีนี้ไว้ที่ 40,000 คัน แต่ 7 เดือนแรกยังทำได้เพียงแค่ 5,000 คัน ทางบริษัทอยากให้ภาครัฐออกมาตรการสนับสนุนธุรกิจจักรยานยนต์ไฟฟ้ามากกว่านี้ เช่น การลดภาษีอากรนำเข้า รวมถึงการขยายจุดชาร์จไฟฟ้าให้มากขึ้นด้วย
สำหรับทิศทางตลาดรถจักรยานยนต์ไทยครึ่งปีแรกมียอดจดทะเบียนอยู่ที่ 911,162 คัน โตขึ้น 4%จากปีที่แล้ว ขณะที่ฮอนด้ามีตัวเลขอยู่ที่ 705,487 คัน เติบโตขึ้น 3% ใกล้เคียงกับตลาดรวม
โดยเซกเมนท์ที่มีแนวโน้มเติบโตมากที่สุดคือกลุ่มรถ เอ.ที. ซึ่งมียอดรวมอยู่ที่ 397,733 คัน เติบโตขึ้น 6% ซึ่งฮอนด้ามีการเติบโตในกลุ่มนี้มากถึง 12% ด้วยตัวเลข 279,207 คัน เป็นอัตราการเติบโตที่สูงกว่าตลาดรวมค่อนข้างมาก
ขณะที่สัดส่วนยอดจดทะเบียนของ Scoopy มียอด 96,679 คัน สูงเป็นอันดับ 1 ในกลุ่มแฟชั่น เอ.ที. Click Series มียอด 64,732 คัน สูงที่สุดในกลุ่มสปอร์ต เอ.ที. PCX160 มียอด 77,708 คันสูงสุดในกลุ่มพรีเมียม เอ.ที. และ Forza350 มียอดจดทะเบียนถึง 10,988 คัน
ฮอานด้าคาดว่า ตลาดโดยรวมของปีนี้จะสูงขึ้นมาอยู่ที่ 1,740,000 คัน เติบโต 8% ส่วนฮอนด้าตั้งเป้าหมายที่ 1,359,000 คัน เติบโต 10% มากกว่าตลาดรวม เนื่องจากมีการเตรียมความพร้อมในการผลิตที่เพียงพอต่อความต้องการ สามารถจัดการกับปัญหาการขาดแคลนชิ้นส่วนได้เรียบร้อยแล้ว ขณะที่สงครามรัสเซีย-ยูเครนและปัญหาระหว่างจีนกับไต้หวัน ยังไม่ส่งผลกระทบแต่อย่างใด
อ้างอิง: https://mgronline.com/motoring/detail/9650000078082
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA